Imberi (Brycinus imberi) is 'n varswater vis wat voorkom in riviere aan die ooskus van Afrika noordwaarts van die Pongolarivier tot by die Rufgirivier in Tanzanië. Die vis kom ook voor in die Kongorivier en riviere in Wes-Afrika maar nie die boonste gedeelte van die Zambezirivier nie. In Engels staan die vis ook bekend as Imberi en/of Spot tail - in die Caprivi staan die vis bekend as die Tweekol Tiervis. Die kop is klein, beenagtig en tipies tiervis. Die tande op beide kake is opvallend, is meerpuntig en in twee rye met 16 bo en 10 onder. Die vissie se lyf is silwerig van kleur met olyfgroen skakerings op die bo dele en geel tot oranje vinne. Daar is 'n swart kol agter die kop en groot vlek (kol) op die basis van die stertvin. Die vissie word tot 180 mm groot en die wyfies is gewoonlik groter as die mannetjies. Die hengel rekord vir beide Suid-Afrika en Zimbabwe is 0.3 kg. Die vissie kom in alle tipes water voor, maar as gevolg van die feit dat dit ‘n dwerg tiervis is en dus dieselfde gewoontes het as sy groter neef, die tiervis, is dit gedwing om in vlak (verkieslik loperige) water te hou.